《九日与数客登善福院之绝顶晚饮茗饮阁予以病先归赋十二韵》
宋代·朱槔

风日迫佳节，一川秋意昏。临高分石磴，却立数烟村。

楚制随云分，蛮花照酒痕。龙山嗟未久，蓝水想空存。

鸿雁频收唳，茱萸几断魂。拍肩寻熟路，登阁换馀樽。

钟梵规绳阔，亲朋笑语温。加笾携海峤，闻笛忆乡园。

梦记南柯守，兵看左角奔。诗凡羞晋宋，发短任乾坤。

汝辈禅心起，今生道眼浑。不知东嶂外，滟滟涌金盆。

作者简介：徽州婺源人，字逢年。朱松弟。有轶才，自负其长，不肯随俗俯仰。工诗。有《玉澜集》。